Jean Antoine Dubois
Store norske leksikon,Religion og filosofi,Religioner og livssyn,Kristendom,Kristen misjonsvirksomhet
Jean Antoine Dubois var en fransk katolsk misjonær. Han arbeidet for Mission Étrangères de Paris i det sørlige India fra 1792 til 1819 og var senere leder av samme misjon i Paris. Han var engasjert i sosialt arbeid og studerte folkeliv og hinduisme i Tamil Nadu. Hans bok Hindu Manners, Customs and Ceremonies var en viktig kilde til å forstå indiske tradisjoner og har kommet i en rekke nye opplag.
Pondicherry I India var Dubois tilknyttet misjonen i den franske kolonien i Pondicherry, men han arbeidet i det sydlige områdene av det som lå under Madras Presidency. Han fikk bygget en kirke i Seringapatam. Den har senere fått navnet Abbe Dubois Chapel. Selv om han var fransk, opererte han i stor grad i områder kontrollert av enten indiske herskere eller det britiske East India Company. Hinduistiske idealer Dubois levde etter hinduistiske idealer, ble vegetarianer og valgte samme klesdrakt og snakket samme språk som hinduistiske munker. Han hadde stor respekt for indiske tradisjoner og kultur og formidlet også dette synet i sine skriftlige arbeider. Dubois omvendte ingen og ga også uttrykk for at han så det som et fåfengt prosjekt å omvende indere til kristendommen. Blant andre kristne misjonærer var det sterke reaksjoner mot dette synet. Reaksjon på konverteringer Dubois reagerte på at den muslimske herskeren Tipu Sultan med tvang konverterte mange av hans tilhengere til islam. Dubois opplevde konverteringer med tvang som grove overgrep og som tegn på manglende respekt for lokal kultur og religion. Han anbefalte også kristne misjonærer til å dra tilbake til Europa. Vaksinasjon og jordbrukskolonier Dubois bygde opp jordbrukskolonier og introduserte vaksineringsprogram mot kopper. Begge delene var tiltak for å bedre livsforhold og helse for lokalbefolkningen. Hinduistiske tradisjoner Hans mest kjente verk Hindu Manners and Ceremonies ble skrevet til East India Company. Britiske lord William Bentineck kjøpte manuskriptet av kompaniet i 1807 og sørget for at det ble utgitt en engelsk oversettelse i 1816. Nyere forskning har avslørt at hans arbeid bygget på et tidligere arbeid av jesuittmisjonæren Gaston-Laurent Coeurdoux (1691–1779). Retur til Europa I januar 1823 reiste Dubois tilbake til Europa etter å ha fått pensjon fra East India Company. I Paris ble han utnevnt som leder av Mission Etrangéres de Paris. Han publiserte også en oversettelse på fransk av indiske fabler og et arbeid om en indisk guru som senere ble oversatt til engelsk. I 1825 omarbeidet Dubois arbeidet som var utgitt i England om hinduistiske skikker og utga det på fransk under tittelen Mæurs, institutions et cérémonies des peuples de l’Inde. Samme år ble også en samling av brev utgitt i London. Betydning Dubois fikk stor betydning for forståelsen av indisk kultur i Europa. Hans respekt for indisk kultur, skikker og hinduistisk religion ble viktig både i Europa og i India. Den skapte en likeverdighet som var mangelvare både i mange misjonstiltak og i de europeiske koloniadministrasjonene. Les mer i Store norske leksikon India katolisisme kristen misjonsvirksomhet misjon kolonialisme Eksterne lenker Mission Etrangeres de Paris The Catholic Encyclopaedia Litteratur Dubois, Jean Antoine (2001). Hindu Manners, Customs and Ceremonies. New York: Simon Publications Dubois, Jean Antoine (1879). Description Of The Character, Manners, And Customs Of The People Of India. Madras: Higginbotham & Co Dubois, Jean Antoine (1823). Letters on the State of Christianity in India. London: Longman, Hurst, Rees, Orme, Brown and Green Flood, Gavin (2002). An Introduction to Hinduism. Cambridge: Cambridge University Press. Hough, James (1825). A Reply to the Letters of the Abbe Dubois. Calcutta: The Friend of India Johnson, Kenneth W. (1989). The New Cambridge History of India. Cambridge: Cambridge University Press. Wolpert, Stanley (1977). A New History of India. Oxford: Oxford University Press